ཁོའི་ཆུང་མས་འབད་པ་བྱས་ནས་ཁ་གསོས་ཤིང་རྒྱབ་བཀབ་ན་ཡང།ཁོས་དེ་སྐྱེས་པ་སྔོན་གྱི་ལས་ཡིན་ཟེར་ནས་ཉལ་བསྡད།རང་གིས་སྔར་བསླབས་པའི་གཏོ་མདོས་མོ་རྩིས་སོགས་ཤེས་ན་ཡང།ས་དེའི་མི་རྣམས་ཀྱིས་ཕོའི་ཕར་རྒྱབ་ཤེས་ཡོད་པས།གྲོང་ཆོག་ལ་འབོད་མཁན་གཅིག་ཀྱང་མ་བྱུང་བས།ཉིན་རེ་བཞིན་ལྟོ་ཟ་བ་དང་གཉིད་ལྡོག་པ་དང།བཤང་གཅི་འདོར་བ་མ་གཏོགས་ལས་དོན་གཞན་མེད་པས།ལུས་ཚོན་པོ་བླ་མ་བླ་ཆེན་ཞིག་དང་འདྲ།ཆུང་མས་ཀྱང་ཁོས་ཟ་འདོད་ལ་ལས་མི་འདོད་པའི་བཟོ་སྟངས་ལ་བལྟས་ནས།སེམས་ནས་ཚིག་པ་ཟོས་ཏེ།འདི་ལ་ཐབས་ཤིག་བྱ་དགོས།འདི་ལྟར་བྱས་ན་ཟས་གོས་གང་ཡང་མེད་པ་ཞིག་འོང་སྙམ།